Ժուան Ֆելիքս

Ժուան Ֆելիքս (, ), պորտուգալացի պրոֆեսիոնալ ֆուտբոլիստ։ Ներկայումս հանդես է գալիս Ատլետիկո Մադրիդի և Պորտուգալիայի ազգային հավաքականի կազմում։ Խաղում է հարձակվողի դիրքում։

Ֆուտբոլիստի կարիերան Ֆելիքսը սկսել է Բենֆիկայում։ Իր առաջին մրցաշրջանում նա դարձավ 20 գոլի և 11 գոլային փոխանցման հեղինակ անցկացրած 43 հանդիպումներում և ճանաչվեց Պորտուգալիայի առաջնության տարվա լավագույն երիտասարդ ֆուտբոլիստ։ Դրանից հետո Ատլետիկո Մադրիդը գնեց Ֆելիքսի տրանսֆերը 126 միլիոն եվրոյի դիմաց՝ դարձնելով նրան պատմության չորրորդ ամենաթանկ ֆուտբոլիստը։

Պորտուգալիայի ազգային հավաքականի կազմում իր դեբյուտը Ֆելիքսը նշեց 2019 թվականին՝ 19 տարեկան հասակում։ Նույն թվականին նա հավաքականի հետ հաղթեց ՈՒԵՖԱ Ազգերի Լիգան, թեև խաղադաշտ դուրս չեկավ մրցաշարի եզրափակչում։

Ակումբային կարիերա

Բենֆիկա 
Ժուան Ֆելիքսը հանդես է եկել Պեստինհասի, Պորտուի և Պադրոենսեի երիտասարդական թիմերում։ 2015 թվականին նա միացավ Բենֆիկայի ակադեմիային։ 2018-19 մրցաշրջանում Ֆելիքսը տեղափոխվեց ակումբի առաջին թիմ։ Իր պրոֆեսիոնալ դեբյուտը նշեց 2018 թվականի օգոստոսի 18-ին՝ փոխարինելով Ֆրանկո Սերվիին Բոավիշտայի դեմ խաղում։ Առաջին հանդիպումը եվրոպական առաջնություններում անցկացրեց օգոստոսի 21-ին՝ փոխարինելով Պիցցիին Չեմպիոնների Լիգայի որակավորման առաջին փուլի ՊԱՕԿ-ի դեմ խաղում։ Իր առաջին գոլը պրոֆեսիոնալ կարիերայում խփեց օգոստոսի 25-ին՝ Սպորտինգ Լիսաբոնի դեմ խաղում։ Սեպտեմբերի 23-ին Ֆելիքսը գոլ խփեց Դեսպորտիվո Ավեշի դեմ խաղում՝ օգնելով Բենֆիկային հաղթել 2-0 հաշվով։ Հոկտեմբերի 1-ին պորտուգալացին հայտնվեց Golden Boy 2018-ի 40 թեկնածուների շարքում։

2019 թվականի հունվարի 6-ին Ֆելիքսը դուբլ ձևակերպեց Ռիու Ավիի դեմ խաղում։ 1 ամիս անց պորտուգալացին երեք խաղում անընդմեջ դարձավ գոլի և գոլային փոխանցման հեղինակ՝ գրավելով Բոավիշտայի, Սպորտինգ Լիսաբոնի և Նասիոնալի դարպասները։ Մարտի 2-ին նա հավասարեցրեց հաշիվը Պորտուի դեմ խաղում՝ օգնելով իր թիմին արդյունքում հաղթել 2-1 հաշվով։ Ապրիլի 11-ին Ֆելիքսը 3 գոլի և 1 գոլային փոխանցման հեղինակ դարձավ Եվրոպայի Լիգայի քառորդ եզրափակչի Այնտրախտ Ֆրանկֆուրտի դեմ խաղում՝ 19 տարեկան և 152 օրական հասակում դառնալով ամենաերիտասարդ ֆուտբոլիստը, ով հետ տրիկ է ձևակերպել Եվրոպայի Լիգայում։ Ապրիլի 22-ին նա դուբլ ձևակերպեց Մարիտիմուի դեմ խաղում՝ այս խաղում տալով նաև գոլային փոխանցում։ 2018-19 մրցաշրջանում Բենֆիկան հաղթեց Պորտուգալիայի առաջնությունը, իսկ Ֆելիքսը ճանաչվեց առաջնության տարվա լավագույն երիտասարդ ֆուտբոլիստ, ինչպես նաև՝ ընդգրկվեց ՈՒԵՖԱ Եվրոպայի Լիգայի ու Պորտուգալիայի առաջնության խորհրդանշական հավաքականներում։ Բենֆիկայի առաջին թիմի կազմում նա անցկացրեց 43 հանդիպում՝ դառնալով 20 գոլի և 11 գոլային փոխանցման հեղինակ։

Ատլետիկո Մադրիդ 
2019 թվականի հուլիսի 3-ին Ֆելիքսը 7 տարվա պայմանագիր կնքեց Ատլետիկո Մադրիդի հետ։ Ակումբը նրա համար վճարեց 126 միլիոն եվրո։ Ֆելիքսը ստացավ 7 համարի մարզաշապիկը, որը նախկինում կրում էր Անտուան Գրիզմանը։

Միջազգային կարիերա 
Ֆելիքսը ներկայացրել է Պորտուգալիան տարբեր տարիքային երիտասարդական հավաքականներում։ Պորտուգալիայի ազգային հավաքական առաջին անգամ հրավիրվեց 2019 թվականի մարտի 15-ին՝ Ուկրաինայի և Սերբիայի դեմ հանդիպումների համար, սակայն ստացավ վնասվածք և այս խաղերում խաղադաշտ դուրս չեկավ։ Մայիսի 23-ին Ֆելիքսը ընդգրկվեց Պորտուգալիայի՝ ՈՒԵՖԱ Ազգերի Լիգայի եզրափակիչ փուլի համար վերջնական կազմում։ Իր դեբյուտը ազգային հավաքականում նշեց հունիսի 5-ին՝ Ազգերի Լիգայի կիսաեզրափակչի Շվեյցարիայի դեմ խաղում։ Պորտուգալիան հաղթեց այս մրցաշարը՝ եզրափակչում 1-0 հաշվով պարտության մատնելով Նիդերլանդներին։

Կարիերայի վիճակագրություն

Ակումբային վիճակագրություն 
2019 թվականի հուլիսի 21-ի դրությամբ

Միջազգային վիճակագրություն 
2019 թվականի հուլիսի 21-ի դրությամբ

Նվաճումներ

Ակումբային 
Բենֆիկա

 Պորտուգալիայի առաջնություն. 2018–19

Միջազգային 
Պորտուգալիա

 ՈՒԵՖԱ Ազգերի Լիգա. 2018–19

Անհատականական 

 Պորտուգալիայի առաջնության ամսվա լավագույն ֆուտբոլիստ. հունվար 2019
 ՈՒԵՖԱ Եվրոպայի Լիգայի խորհրդանշական հավաքական. 2018–19
 Պորտուգալիայի առաջնության խորհրդանշական հավաքական. 2018–19
 Պորտուգալիայի առաջնության տարվա լավագույն երիտասարդ ֆուտբոլիստ. 2018–19

Ծանոթագրություններ

Արտաքին հղումներ 

 Ֆելիքսի պաշտոնական Ֆեյսբուքի էջը
 Ֆելիքսի պաշտոնական Տվիտերի էջը
 Ֆելիքսի պաշտոնական Ինստագրամի էջը
 Ֆելիքսը transfermarkt-ում
 Ֆելիքսը soccerbase.com-ում
 Ֆելիքսը WhoScored.com կայքում 
 Ֆելիքսը Ատլետիկո Մադրիդի պաշտոնական կայքում
 Ֆելիքսը ՈՒԵՖԱ-ի պաշտոնական կայքում

Ֆուտբոլի հարձակվողներ
Պորտուգալացի ֆուտբոլիստներ
Պորտուգալիայի հավաքականի ֆուտբոլիստներ
Բենֆիկայի ֆուտբոլիստներ
Ատլետիկո Մադրիդի ֆուտբոլիստներ
Ֆուտբոլի կիսապաշտպաններ
Լա Լիգայի ֆուտբոլիստներ
ՈՒԵՖԱ Եվրո 2020-ի ֆուտբոլիստներ